Rīgā

\_\_\_\_05.2011. Nr.\_\_\_\_\_\_\_\_\_\_\_\_\_\_\_\_

**Saeimas Publisko izdevumu**

**un revīzijas komisijas**

**priekšsēdētājam A.Bērziņam**

*Par Saeimas Publisko izdevumu*

*un revīzijas komisijas lēmumu*

Iepazīstoties ar Saeimas Publisko izdevumu un revīzijas komisijas 2011.gada 30.marta sēdes protokola Nr.31 trešo punktu līdz š.g. 30.maijam iesniegt saskaņotu attīstības plānošanas dokumenta projektu par sabiedrības integrācijas politiku, sniedzu informāciju.

Nacionālās identitātes un sabiedrības integrācijas politikas pamatnostādņu projekta (turpmāk – Pamatnostādņu projekts) sagatavošana ir paredzēta Valdības rīcības plāna Deklarācijas par Valda Dombrovska vadītā Ministru kabineta iecerēto darbību īstenošanai 8.1.1.apakšpunktā, nosakot, ka Pamatnostādnes jāizstrādā līdz 2011.gada 1.oktobrim.

Pašlaik Kultūras ministrijas vadībā norit intensīvs nacionālās identitātes un sabiedrības integrācijas politikas definēšanas un plānošanas process, iesaistot pēc iespējas plašāku sabiedrību - nevalstisko organizāciju pārstāvjus, jomas ekspertus, akadēmisko personālu un pašvaldības. Zemāk uzskaitīta daļa no Kultūras ministrijā īstenotajiem un plānotajiem nacionālās identitātes un sabiedrības integrācijas politikas izstrādes sabiedrības līdzdalības pasākumiem:

* Pamatnostādņu projekta ievads ir publicēts gan Kultūras ministrijas interneta mājas lapā, gan laikrakstā „Latvijas avīze”, aicinot sabiedrību izteikt viedokli par definētajām tēzēm;
* š.g. februārī notika Eiropas Drošības un sadarbības organizācijas Augstā komisāra minoritāšu jautājumos Knuta Vollebeka vizīte Latvijā. Tāpat 5.aprīlī Kultūras ministrijas darbinieki tikās ar Eiropas Padomes Komisijas pret rasismu un neiecietību pārstāvjiem. Minēto vizīšu laikā tika izrādīta patiesa interese par sabiedrības integrācijas jautājumu attīstību Latvijā un to pārstāvji iepazīstināti ar Pamatnostādņu projekta izstrādes plānu;
* 24.februārī tika izveidota kultūras ministres Nacionālās identitātes un sabiedrības integrācijas padome, kura līdz šim ir sanākusi divas reizes, lai diskutētu un vienotos par galvenajām nostādnēm Pamatnostādņu projekta ietvaros;
* februārī notika tikšanās ar Valsts prezidenta Valda Zatlera izveidoto Mazākumtautību konsultatīvo padomi, lai apspriestu nacionālās identitātes un sabiedrības integrācijas jautājumus. Tiek plānota nākamā tikšanās par Pamatnostādņu projekta saturu;
* 5.maijā notika diskusija par sabiedrības integrācijas aktuāliem jautājumiem Jelgavas pašvaldībā. Līdzīgas tikšanās ir paredzētas arī citās pašvaldībās;
* 31.maijā plānots piedalīties biedrības PROVIDUS rīkotajā konferencē imigrantu integrācijas indekss (MIPEX 3) un diskutēt par nepieciešamo imigrantu integrācijas politikas saturu Latvijā;
* 16.jūlijā Latvijā notiks diskusija ar biedrību “Eiropas Latviešu apvienība”, lai identificētu svarīgākās diasporas vajadzības un rastu tām risinājumus.

Lai nodrošinātu sabiedrības līdzdalību politikas izstrādē, papildus minētajiem pasākumiem un atbilstoši 2009.gada 25.augusta Ministru kabineta noteikumu Nr.970 „Sabiedrības līdzdalības kārtība attīstības plānošanas procesā” 7.2. un 7.3.punktam jūnijā un jūlijā ir paredzētas politikas attīstības dokumenta sabiedrības un publiskās apspriedes. Pirms Pamatnostādņu projekta iesniegšanas apstiprināšanai Ministru kabinetā, plānots ar to iepazīstināt arī Latvijas Republikas Saeimas deputātus.

Izpildot Saeimas Publisko izdevumu un revīzijas komisijas lēmumu un iesniedzot politikas plānošanas dokumentu līdz 2011.gada 30.maijam, nav iespējams izpildīt vienu no svarīgākajiem politikas veidošanas principiem – sabiedrības līdzdalības nodrošināšanu.

Ņemot vērā augstāk minēto, Pamatnostādņu projekta izstrāde tiek plānota tā, lai līdz 2011.gada 1.oktobrim to pieņemtu Ministru kabinets, kā tas paredzēts Valdības rīcības plāna par Valda Dombrovska vadītā Ministru kabineta iecerēto darbību 8.1.1.apakšpunktā.

Ar cieņu,

Ministru prezidents V.Dombrovskis

*Rostovceva 67330213*